62019CJ0143_RES
Kawża C‑143/19 P
Der Grüne Punkt - Duales System Deutschland GmbH
vs
L-Uffiċċju tal-Proprjetà Intellettwali tal-Unjoni Ewropea (EUIPO)
Sentenza tal-Qorti tal-Ġustizzja (Il-Ħames Awla) tat‑12 ta’ Diċembru 2019
“Appell – Trade mark tal-Unjoni Ewropea – Regolament (KE) Nru 207/2009 – Artikoli 15 u 66 – Użu ġenwin ta’ trade mark kollettiva tal-Unjoni Ewropea – Trade mark relatata ma’ sistema ta’ ġbir u ta’ rkupru ta’ skart mill-imballaġġ – Twaħħil fuq l-ippakkjar tal-prodotti li għalihom it-trade mark hija rreġistrata”
Trade mark tal-Unjoni Ewropea – Trade marks kollettivi tal-Unjoni Ewropea – Funzjoni essenzjali – Distinzjoni bejn il-prodotti jew is-servizzi tal-membri tal-assoċjazzjoni li hija l-proprjetarja tat-trade mark u dawk ta’ impriżi oħra
(Regolament tal-Kunsill Nru 207/2009, Artikolu 66)
(ara l-punti 52‑54)
Trade mark tal-Unjoni Ewropea – Ċessjoni, revoka u invalidità – Raġunijiet għar-revoka – Assenza ta’ użu ġenwin tat-trade mark – Prova tal-użu tat-trade mark preċedenti – Użu ġenwin – Kunċett – Kriterji ta’ evalwazzjoni – Trade mark kollettiva
(Regolament tal-Kunsill Nru 207/2009, Artikoli 15(1) u 51(1)(a))
(ara l-punti 55‑58, 62, 72, 73)
Trade mark tal-Unjoni Ewropea – Ċessjoni, revoka u invalidità – Raġunijiet għar-revoka – Assenza ta’ użu ġenwin tat-trade mark – Trade mark figurattiva kollettiva li tirrappreżenta ċirku b’żewġ vleġeġ relatata ma’ sistema ta’ ġbir u ta’ rkupru ta’ skart mill-imballaġġ
(Regolament tal-Kunsill Nru 207/2009, Artikoli 15(1) u 51(1)(a))
(ara l-punti 67‑70)
Sunt
Trade mark kollettiva relatata ma’ sistema ta’ ġbir ta’skart mill-imballaġġ u mwaħħla fuq l-ippakkjar ta’ prodotti tista’ tkun is-suġġett ta’ użu ġenwin għall-prodotti imballati
Permezz tas-sentenza
Der Grüne Punkt vs EUIPO
(C‑143/19 P), mogħtija fit‑12 ta’ Diċembru 2019, il-Qorti tal-Ġustizzja annullat is-sentenza tal-Qorti Ġenerali (
1
) minħabba li hija wettqet żball ta’ liġi fl-applikazzjoni tal-kunċett ta’ “użu ġenwin” għal trade mark kollettiva tal-Unjoni Ewropea.
F’dan il-każ, l-appellanti, Der Grüne Punkt, kienet kisbet ir-reġistrazzjoni tat-trade mark figurattiva kollettiva li tirrappreżenta ċirku b’żewġ vleġeġ, relatata ma’ sistema ta’ ġbir u ta’ rkupru ta’ skart mill-imballaġġ. Sussegwentement għal talba għal revoka, l-Uffiċċju tal-Proprjetà Intellettwali tal-Unjoni Ewropea (EUIPO) kien laqa’ parzjalment din it-talba, minħabba li ma kienx sar użu ġenwin tal-imsemmija trade mark għall-prodotti kollha li għalihom din kienet ġiet irreġistrata, bl-eċċezzjoni tal-prodotti li jikkonsistu f’imballaġġi.
Ir-rikors għal annullament kontra d-deċiżjoni tal-Bord tal-Appell tal-EUIPO, ippreżentat mill-appellanti, kien ġie miċħud mill-Qorti Ġenerali.
Insostenn tal-appell tagħha, l-appellanti sostniet li l-Qorti Ġenerali kienet interpretat ħażin l-interpretazzjoni tal-kunċett ta’ “użu ġenwin”, fis-sens tal-Artikolu 15(1) tar-Regolament Nru 207/2009 u kienet naqset milli tieħu debitament inkunsiderazzjoni l-karatteristiċi tat-trade marks kollettivi, stabbiliti fl-Artikolu 66 ta’ dan ir-regolament. (
2
)
L-ewwel nett, il-Qorti Ġenerali fakkret li l-funzjoni essenzjali ta’ trade mark kollettiva hija li tiddistingwi l-prodotti jew is-servizzi tal-membri tal-assoċjazzjoni li hija proprjetarja tagħha minn dawk ta’ impriżi oħra. Għalhekk, bid-differenza ta’ trade mark individwali, trade mark kollettiva ma għandhiex il-funzjoni li tindika lill-konsumatur liema hija “l-identità ta’ oriġini” tal-prodotti jew tas-servizzi li għalihom din hija rreġistrata. F’dan ir-rigward, il-Qorti tal-Ġustizzja rrilevat li l-Artikolu 66 tar-Regolament Nru 207/2009 bl-ebda mod ma jeżiġi li l-manifatturi, il-produtturi, il-fornituri jew in-negozjanti li jaffiljaw ruħhom mal-assoċjazzjoni li hija l-proprjetarja ta’ trade mark kollettiva jagħmlu parti mill-istess grupp ta’ kumpanniji li jimmanifattura jew jipprovdi prodotti jew servizzi taħt kontroll uniku. Barra minn hekk, il-Qorti tal-Ġustizzja kkonstatat li t-trade marks kollettivi, bħat-trade marks individwali, huma parti mill-kummerċ. L-użu tagħhom għandu għalhekk, sabiex ikun jista’ jiġi kklassifikat bħala “ġenwin”, fis-sens tal-Artikolu 15(1) tar-Regolament Nru 207/2009, jaqa’ effettivament taħt l-għan tal-impriżi kkonċernati li joħolqu jew li jżommu suq għall-prodotti jew għas-servizzi tagħhom.
Sussegwentement, il-Qorti tal-Ġustizzja kkonkludiet li jsir użu ta’ trade mark kollettiva b’mod konformi mal-funzjoni essenzjali tagħha mill-mument li din tippermetti lill-konsumatur jifhem li l-prodotti jew is-servizzi koperti ġejjin minn impriżi li huma affiljati mal-assoċjazzjoni, proprjetarja tat-trade mark, u jiddistingwi b’dan il-mod dawn il-prodotti jew servizzi minn dawk li ġejjin minn impriżi li ma humiex affiljati magħha. F’dan il-każ, il-Qorti tal-Ġustizzja qieset li mill-konstatazzjonijiet magħmula mill-Qorti Ġenerali jirriżulta li t-trade mark kollettiva intużat b’mod konformi mal-funzjoni essenzjali tagħha, fid-dawl tal-fatt li l-produttur jew id-distributur tal-prodotti kontenzjużi kien jagħmel parti mis-sistema ta’ ftehim ta’ liċenzjar tal-appellanti.
Fl-aħħar nett, il-Qorti tal-Ġustizzja rrilevat li l-evalwazzjoni tan-natura ġenwina tal-użu tat-trade mark inkwistjoni kellha titwettaq billi jiġu evalwati, b’mod partikolari, l-użi kkunsidrati bħala ġġustifikati fis-settur ekonomiku kkonċernat sabiex jinżammu jew jinħolqu partijiet tas-suq favur prodotti jew servizzi protetti mit-trade mark, in-natura ta’ dawn il-prodotti jew ta’ dawn is-servizzi, il-karatteristiċi tas-suq, kif ukoll il-portata u l-frekwenza tal-użu tat-trade mark. F’dan ir-rigward, il-Qorti tal-Ġustizzja kkonstatat li l-Qorti Ġenerali kienet naqset milli tapplika l-imsemmija kriterji għall-każ inkwistjoni. Il-Qorti tal-Ġustizzja b’mod partikolari qieset li l-Qorti Ġenerali kellha teżamina jekk l-użu debitament ipprovat f’dan il-każ, jiġifieri t-twaħħil tat-trade mark inkwistjoni fuq l-ippakkjar tal-prodotti tal-impriżi affiljati mas-sistema ta’ ġbir lokali u ta’ trattament ekoloġiku, kienx meqjus, fis-setturi ekonomiċi kkonċernati, bħala ġġustifikat sabiex jinżammu jew jinħolqu partijiet tas-suq favur prodotti. Skont il-Qorti tal-Ġustizzja, ma jistax jiġi eskluż li l-indikazzjoni mill-manifattur jew mid-distributur, fuq l-imballaġġ tal-prodotti ta’ konsum regolari, tal-affiljazzjoni ma’ tali sistema ekoloġika tista’ tinfluwenza d-deċiżjonijiet ta’ xiri tal-konsumaturi u, b’hekk, tikkontribwixxi għaż-żamma jew għall-ħolqien ta’ partijiet tas-suq relatati ma’ dawn il-prodotti.
Peress li l-Qorti Ġenerali kienet wettqet żball ta’ liġi fl-applikazzjoni tal-kunċett ta’ “użu ġenwin”, il-Qorti tal-Ġustizzja annullat is-sentenza appellata kif ukoll id-deċiżjoni tal-Bord tal-Appell tal-EUIPO.
(
1
)	Sentenza tat‑12 ta’ Diċembru 2018, Der Grüne Punkt vs EUIPO – Halston Properties (Rappreżentazzjoni ta’ ċirku b’żewġ vleġeġ) (T‑253/17, EU:T:2018:909).
(
2
)	Regolament tal-Kunsill (KE) Nru 207/2009 tas‑26 ta’ Frar 2009 dwar it-trade mark [tal-Unjoni Ewropea] (ĠU 2009, L 78, p. 1).